കട്ടപ്പനനഗരസഭ ഓഫീസില് വിജിലന്സ് പരിശോധന നടത്തി കട്ടപ്പന: ജൂനിയര് ഹെല്ത്ത് ഇന്സ്പെക്ടര് നിയമനം, നഗരസഭ സ്ഥാപനങ്ങളുടെ ലേലം എന്നിവ സംബന്ധിച്ച പരാതിയില് വിജിലന്സ് സംഘം നഗരസഭ ഓഫീസില് പരിശോധന നടത്തി. ബി.ജെ.പി പ്രതിനിധിയായ കൗണ്സിലര് തങ്കച്ചന് പുരയിടത്തിന്റെ പരാതിയിലാണ് പരിശോധന. രണ്ടംഗ ഉദ്യോഗസ്ഥ സംഘം ഓഫീസിലെത്തി സെക്രട്ടറി, മറ്റ് ഉദ്യോഗസ്ഥര് എന്നിവരുടെ പക്കല് നിന്ന് വിവരങ്ങള് ശേഖരിച്ചു. 2 മാംസ സ്റ്റാളുകള്, 3 മത്സ്യ സ്റ്റാളുകള്, പഴയ സ്റ്റാന്ഡിലെയും പുതിയ സ്റ്റാന്ഡിലെയും കംഫര്ട്ട് സ്റ്റേഷനുകള്, പുളിയന്മലയിലെ സ്ലോട്ടര് ഹൗസ്, പഴയ നഗരസഭ ഓഫീസിനു മുമ്ബിലെ പാര്ക്കിംഗ് മൈതാനി എന്നിവ 202021 വര്ഷം ലേലം ചെയ്ത വകയില് 70 ലക്ഷത്തോളം രൂപയാണ് നഗരസഭയ്ക്ക് കിട്ടാനുള്ളത്. ലേലത്തില് പിടിക്കുന്നയാള് ആകെത്തുകയുടെ 30 ശതമാനം മുന്കൂറായി അടയ്ക്കണമെന്നും 70 ശതമാനം നഗരസഭ നിശ്ചയിക്കുന്ന രണ്ടോ, മൂന്നോ തവണകളായി അടുത്ത മാര്ച്ചിന് മുമ്ബ് അടച്ചുതീര്ക്കണമെന്നുമാണ് നിയമം. കൂടാതെ സോള്വന്സി സര്ട്ടിഫിക്കറ്റ്, നഗരസഭയുമായുള്ള കരാര് എന്നിവയും വേണം. എന്നാല് കഴിഞ്ഞവര്ഷം ലേലം പിടിച്ചവരില് 2 പേര് ഒഴികെയുള്ളവരില് നിന്ന് 30 ശതമാനം തുകയോ സോള്വന്സി സര്ട്ടിഫിക്കറ്റോ വാങ്ങിയിട്ടില്ല. ലോക്ക്ഡൗണിനെ തുടര്ന്ന് സ്ഥാപനങ്ങള് തുറന്നുപ്രവര്ത്തിച്ചിരുന്നില്ല. 4 മാസത്തെ വാടക ഇളവ് ചെയ്ത് നല്കണമെന്ന് കരാറുകാര് നഗരസഭയോട് ആവശ്യപ്പെട്ടിരുന്നു. എന്നാല് ഇളവ് സംബന്ധിച്ച് പരിശോധിക്കാന് കൗണ്സില് യോഗം തീരുമാനിച്ചു. കരാറുകാര് ആവശ്യമുന്നയിച്ച് ഹൈക്കോടതിയെ സമീപിക്കുകയായിരുന്നു. ഈ കേസില് ഇവര്ക്ക് അനുകൂലമായി നഗരസഭയുടെ മിനിട്ട്സ് തിരുത്തിയതായും ആരോപണമുയര്ന്നിരുന്നു. കൂടാതെ നഗരസഭയില് മറ്റൊരു ജൂനിയര് ഹെല്ത്ത് ഇന്സ്പെക്ടര് തസ്തിക സൃഷ്ടിച്ച് അനധികൃത നിയമനം നടത്തിയെന്നാണ് മറ്റൊരു പരാതി. മാലിന്യ നിര്മാര്ജന പദ്ധതിയായ എന്റെ നഗരം സുന്ദര നഗര ത്തിന്റെ പ്രവര്ത്തനങ്ങള് ഏകോപിപ്പിക്കാനെന്ന പേരിലാണ് ചട്ടങ്ങള് മറികടന്ന് നിയമനം നടത്തിയത്. ഹരിത കേരള മിഷന് നഗരസഭയ്ക്ക് നല്കിയിട്ടുള്ള നിര്ദേശത്തില് പുതിയ നിയമനം നടത്താന് പാടില്ലെന്നും ആരോഗ്യ വിഭാഗം ജീവനക്കാര് ചുമതല വഹിക്കണമെന്നും ഉണ്ട്. പി.എസ്.സി. നിയമനത്തിലൂടെ എത്തിയ ജൂനിയര് ഹെല്ത്ത് ഇന്സ്പെക്ടര് നിലവിലുള്ളപ്പോഴാണ് അതേ തസ്തികയിലും വേതനത്തിലും അനധികൃതമായി താത്കാലിക നിയമനം നടത്തിയിരിക്കുന്നത്.